Okresná prokuratúra Bratislava II 
Kvetná 13, 820 05 Bratislava 25

Sp. zn. : 3 Pv 55/15/1102	Bratislava II, 10.3.2015
EEČ : 2-9-50-2015

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a, odsek 3 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy

Rozhodol: 	prokurátorka Okresnej prokuratúry Bratislava II
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
obvinený XXXXX po predchádzajúcej vzájomnej dohode s obvineným XXXXX v čase od 18.30 hod. dňa 14.10.2011 do 09.00 hod. dňa 15.10.2011, v Bratislave, na XXXXX vykonali vlámanie do garáže rodinného domu a to tak, že neznámym predmetom a spôsobom z vnútornej strany  rozlomili cylindrickú vložku na dverách vedúcich z požiarnej uličky na pozemok, vnikli na pozemok, kde nezisteným spôsobom a predmetom poškodili dvere vedúce  z pozemku do garáže, vnikli do garáže, odkiaľ odcudzili 1 ks pánskeho horského bicykla zn. XXXXX, modrobiely, výr. č. XXXXX v hodnote 500,- Eur, 1 ks pánskeho horského bicykla zn. XXXXX, nezisteného typu a výr. č. v hodnote 400,- Eur, následne vnikli do neuzamknutého motorového vozidla zn. XXXXX, zlatá farba, EČV: XXXXX stojaceho v garáži, odkiaľ odcudzili autorádio zn. XXXXX typ XXXXX v hodnote 2.000,- Eur, čím poškodenej XXXXX spôsobili celkovú škodu vo výške 3.000,- Eur, 

trest, ku ktorému môže trestné stíhanie viesť, je celkom bez významu popri treste, ktorý bol obvinenému pre iný čin už právoplatne uložený

Odôvodnenie:

Uznesením policajta Okresného riaditeľstva PZ XXXXX z 13.06.2012, pod ČVS: XXXXX bolo podľa § 206 ods. 1 Trestného poriadku vznesené obvinenie XXXXX pre úmyselný  prečin krádeže spolupáchateľstvom podľa § 20 k § 212 ods. 2 písm. a), ods. 3 písm. a), b) Trestného zákona a XXXXX pre úmyselný  prečin krádeže spolupáchateľstvom podľa § 20 k § 212 ods. 2 písm. a), ods. 3 písm. a) Trestného zákona na tom skutkovom základe, ako je to uvedené vo výrokovej časti tohto uznesenia.

Po nástupe obvineného XXXXX a spol. do výkonu trestu odňatia slobody vo veci vykonával vyšetrovanie vyšetrovateľ Odboru kriminálnej polície, Okresného riaditeľstva PZ XXXXX pod ČVS: XXXXX 

Predmetné trestné veci obvineného XXXXX a spol. boli uzneseniami vyšetrovateľa XXXXX, Okresného riaditeľstva PZ XXXXX pod ČVS: XXXXX zo dňa 16.11.2011, 18.09.2012, 05.03.2013, 19.04.2013, 26.05.2014 spojené na spoločné konanie, ktoré bolo vykonávané pod ČVS: XXXXX

Správna právna kvalifikácia skutku, z ktorého je obvinený XXXXX dôvodne podozrivý je úmyselný prečin krádeže spolupáchateľstvom podľa § 20 k § 212 ods. 2 písm. a), ods. 3 písm. a) Trestného zákona v jednočinnom súbehu s úmyselným prečinom porušovania domovej slobody spolupáchateľstvom podľa § 20 k § 194 ods. 1 Trestného zákona.

Spáchanie skutku obvineným XXXXX je preukázané najmä výpoveďou poškodenej XXXXX, zápisnicou o obhliadke miesta činu spolu s fotodokumentáciou,  znaleckým posudkom KEÚ PZ č. p. XXXXX a znaleckým posudkom KEÚ PZ č. p. XXXXX úradnými záznamami polície, ako aj ostatným na vec sa vzťahujúcim spisovým materiálom. 

	Preskúmaním vyšetrovacieho spisu som zistila, že obvinený XXXXX bol

-	trestným rozkazom Okresného súdu XXXXX, pod sp. zn. XXXXX zo dňa 21.10.2011, právoplatným 21.10.2011 uznaný vinným zo spáchania úmyselného prečinu krádeže v štádiu pokusu podľa § 14 § 20 § 212 ods. 2 písm. a) Trestného zákona, za čo mu bol uložený nepodmienečný trest odňatia slobody vo výmere 1 rok a 4 mesiace v ústave na výkon trestu so stredným stupňom stráženia, 
-	trestným rozkazom Okresného súdu XXXXX, pod sp. zn. XXXXX zo dňa 06.09.2013, právoplatným 06.09.2013 uznaný vinným zo spáchania úmyselného prečinu krádeže spolupáchateľstvom podľa § 20 k § 212 ods. 2 písm. a), ods. 3 písm. b) Trestného zákona, za čo mu bol uložený nepodmienečný trest odňatia slobody vo výmere 10 mesiacov  v ústave na výkon trestu so stredným stupňom stráženia.

     	Predmetný skutok obvinený XXXXX spáchal ešte pred vyhlásením jednotlivých rozhodnutí súdov s tým, že v ďalšom konaní by bolo potrebné teda ukladať spoločný trest k rozhodnutiu OS XXXXX, sp. zn. XXXXX

	Za úmyselný prečin krádeže podľa § 212 ods. 3 písm. a) a b) Trestného zákona páchateľ môže byť potrestaný trestom odňatia slobody v trvaní 6 mesiacov až 3 roky. 

Za úmyselný prečin porušovania domovej slobody podľa § 194 ods. 1 Trestného zákona páchateľ môže byť potrestaný trestom odňatia slobody v trvaní až na 2 roky.  

Vyhodnotením dôvodnosti ďalšieho trestného stíhania obvineného s dôrazom na uplynutú dobu, ktorá uplynula od spáchania predmetného skutku, ako aj s poukazom na už právoplatne uložené tresty odňatia slobody a závažnosti predmetného skutku, je namieste konštatovať v súlade so zásadami individuálnej a generálnej prevencie, že trest ku ktorému môže trestné stíhanie viesť, je bezpochyby  bez významu popri treste, ktorý bol skoršími právoplatnými rozhodnutiami  súdov obvinenému pre iné trestné činy už uložený. 

     	Podľa § 215 ods. 2 písm. a) Trestného poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný trestný čin už právoplatne uložený.

     	Vzhľadom na zistené skutočnosti som rozhodla tak, ako je uvedené v enunciáte tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.V trestnom stíhaní sa pokračuje, ak obvinený vyhlási do troch dní od doručenia uznesenia, že na prejednaní veci trvá.

XXXXX
prokurátorka